text: Motorcyklist alvorligt kvæstet
  20 juli 2013 kl. 15.36
  En sønderjysk mand er fløjet til Odense Universitetshospital med svære kvæstelser efter motorcykelstyrt.
  En 27-årig mand svæver mellem liv og død efter en voldsom soloulykke på motorcykel lørdag eftermiddag.
  Ulykken fandt sted på Aabenraavej nær Tinglev i Sønderjylland. Den svært tilskadekomne mand blev efterfølgende fløjet til Odense Universitetshospital i helikopter.
  Politiet er endnu ikke klar over, hvad der ligger bag ulykken, der foregik på en lige strækning. Der var ikke andre trafikanter involveret.
  Den kvæstede motorcyklist kommer fra Aabenraa Kommune, oplyser politiet.
  